CELEX: 62016TN0238
Language: el
Date: 2016-05-17 00:00:00
Title: Υπόθεση T-238/16: Αγωγή της 17ης Μαΐου 2016 – Clean Sky 2 Joint Undertaking κατά Scouring Environnement

18.7.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 260/44
            
         Αγωγή της 17ης Μαΐου 2016 – Clean Sky 2 Joint Undertaking κατά Scouring Environnement
   (Υπόθεση T-238/16)
   (2016/C 260/55)
   Γλώσσα διαδικασίας: η αγγλική
   
      Διάδικοι
   
   
      Ενάγoυσα: Κοινή επιχείρηση Clean Sky 2 (CSJU) (εκπρόσωποι: B. Mastantuono, επικουρούμενος από τη M. Velardo, δικηγόρο)
   
      Εναγομένη: Scouring Environnement SARL (Tauriac, Γαλλία)
   
      Αιτήματα
   
   Η ενάγουσα ζητεί από το Γενικό Δικαστήριο:
   
               —
            
            
               να υποχρεώσει την εναγομένη να καταβάλει στην CSJU το ποσό των 60 000,00 ευρώ βάσει της συμφωνίας επιχορηγήσεως αριθ. 287071 «BiMed – Χρήση σοδοβολής για την αφαίρεση χρώματος και βερνικιού και την επεξεργασία στεγνών επιφανειών», πλέον 3 600,00 ευρώ ως τόκους υπερημερίας υπολογιζόμενους με επιτόκιο 3,65 %, για το χρονικό διάστημα από τις 12 Σεπτεμβρίου 2014 έως τις 3 Μαΐου 2016, και
            
         
               —
            
            
               να καταδικάσει την εναγομένη στα δικαστικά έξοδα.
            
         
      Ισχυρισμοί και κύρια επιχειρήματα
   
   Προς στήριξη της αγωγής της, η ενάγουσα προβάλλει τους εξής ισχυρισμούς.
   Η ενάγουσα ισχυρίζεται ότι η εναγομένη παρέβη τις συμβατικές της υποχρεώσεις, επειδή δεν υπέβαλε τις απαιτούμενες εκθέσεις, οικονομικές καταστάσεις και παραδοτέα για την περίοδο 1, σύμφωνα με το άρθρο 3 της συμφωνίας επιχορηγήσεως και τα άρθρα II.2, παράγραφος 3, και II.4 του παραρτήματος II της εν λόγω συμφωνίας. Ως εκ τούτου, η ενάγουσα κατήγγειλε τη συμφωνία επιχορηγήσεως βάσει του άρθρου II.38 του παραρτήματος II της συμφωνίας αυτής και εξέδωσε χρεωστικό σημείωμα για την προχρηματοδότηση ποσού 60 000,00 ευρώ που είχε ήδη καταβληθεί στον συντονιστή κατ’ εφαρμογήν των όρων της συμφωνίας επιχορηγήσεως. Στη συνέχεια, η ενάγουσα εξέδωσε χρεωστικό σημείωμα για την ανάκτηση της προχρηματοδοτήσεως, η οποία της ανήκει ως την οριστική καταβολή της χρηματοδοτήσεως.
   Στην παρούσα υπόθεση, τα πραγματικά περιστατικά στα οποία στηρίζονται οι υποχρεώσεις της Scouring Environnement SARL, ως συντονιστή, κατ’ ουσίαν δεν αμφισβητούνται, δεδομένου ότι η εναγομένη δεν αμφισβήτησε ούτε τις περιστάσεις της καταγγελίας ούτε τον υπολογισμό του ποσού που πρέπει να επιστραφεί στην ενάγουσα.
   Κατά συνέπεια, η ενάγουσα δικαιούται να ζητήσει την ανάκτηση και την επιστροφή του ποσού που καταβλήθηκε στην εναγομένη ως προχρηματοδότηση, καθώς και τους νόμιμους τόκους.